<classify> DALADALA zinazofanya safari kati ya Gongolamboto na Mnazi Mmoja au Kivukoni, jijini Dar es Salaam zimelalamikiwa zinakataa kubeba au kushusha abiria katika kituo cha Tazara kwa kisingizio kuwa zinapita juu ya Daraja la Mfugale.Hali hiyo imebainika baada ya gazeti hili kupata malalamiko mengi kutoka kwa wananchi mbalimbali wakisema daladala hizo zimekuwa yakiwasababishia hasara ya kulazimika kukodi pikipiki au kutembea umbali wa takriban kilomita moja na nusu kwenda au kutoka katika vituo ambavyo magari hayo yanasimama.Wakizungumzia malalamiko hayo kwa nyakati tofauti, Kamanda wa Kikosi cha Usalama Barabarani, Fortunatus Muslimu na Ofisa Leseni wa Mamlaka ya Udhibiti wa Usafiri Ardhini Latra mkoa wa Dar es Salaam, Mansour Omary na Katibu Mtendaji wa Baraza la Ushauri la Watumiaji wa Huduma za Latra Latra- CCC, Dk Oscar Kikoyo, wamesema si sahihi gari la abiria kukataa kushusha abiria katika vituo vya pembezoni mwa daraja la juu na huko ni kukiuka sheria na ni ukatili kwa abiria.Ni wajibu wa daladala kusimama kwenye vituo vyote. Suala hili lipo na tumepata malalamiko kadhaa. Hivi sasa lipo kwa mkurugenzi wa barabara wa Latra linashughulikiwa, huyo ndiye atatoa maamuzi na maelekezo ya nini kifanyike pamoja na taasisi nyingine wadau wa barabara, alisema Mansour.Naye Mkurugenzi wa Barabara wa Latra, Johansen Kahatano, alisema kuwa suala hilo linashughulikiwa ili kumaliza adha hiyo na nyingine zilizopo eneo hilo. Kwa upande wake, Kamanda Muslimu alisema daladala zote nchi nzima zina wajibu wa kupita katika vituo vyote kupakia na kuteremsha abiria bila kusingizio chochote.Njia sahihi ni kupita chini ili ashushe abiria kituoni na wale waliopo kituoni, wapande. Nimemwelekeza RTO Mkuu wa Usalama Barabarani wa Mkoa na DTO Mkuu wa Usalama Barabarani wa Wilaya, waende pale waone mambo yanayofanyika, alisema Kamanda Muslimu.Naye Dk Kikoyo, alisema Latra- CCC imekuwa akipata malalamiko mengi kutoka kwa abiria mbalimbali kuhusu jambo hilo ambalo amesema ni ubaguzi na linalosababisha migogoro mara kwa mara kati ya madereva, makondakta wa daladala na abiria wanaotumia kituo cha Tazara kwenda na kutoka mjini.  <topic>: KITAIFA 